มันนี่ทูเดย์
ซัมมิทฯ ตั้งผู้บริหารใหม่
10 มิ.ย. 2559

ซัมมิทฯ ตั้งผู้บริหารใหม่ 
บริษัท ซัมมิท แคปปิตอล ลีสซิ่ง ในเครือซูมิโตโม คอร์ปอเรชั่น ประเทศญี่ปุ่น ได้ประกาศแต่งตั้งให้ น.ส.สุภาพรรณ ธนสุบัลลังก์กุล ดำรงตำแหน่งผู้อำนวยการอาวุโส กลุ่มงานการตลาดและผลิตภัณฑ์ ของบริษัท ซัมมิทฯ เพื่อดูแลรับผิดชอบงานด้านพัฒนาผลิตภัณฑ์และบริการทางการเงินใหม่ๆ โดยมีเป้าหมายขึ้นเป็นผู้นำอันดับ 1 ในธุรกิจสินเชื่อเช่าซื้อรถจักรยานยนต์ของไทยให้ได้ภายในปี 2562 สามารถตอบโจทย์ผู้บริโภคยุคใหม่ ครอบคลุมทุกความต้องการที่หลากหลาย 
คปภ.จับมือ รฟท.
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในวันที่ 13 มิ.ย.นี้ ทาง คปภ.จะมีการลงนามบันทึกความเข้าใจว่าด้วยการส่งเสริมความรู้และสิทธิประโยชน์ด้านการประกันภัย กับการรถไฟแห่งประเทศไทย (รฟท.) เพื่อส่งเสริมให้ประชาชนผู้ใช้บริการรถไฟมีความคุ้มครองจากระบบการประกันภัยในการเดินทางสัญจรด้วยรถไฟ และเสริมสร้างความรู้ความเข้าใจเกี่ยวกับการประกันภัยให้กับเจ้าหน้าที่ของ รฟท.